Solana - EU će slijediti stav kojeg je iznio Marti Ahtisari
Javier Solana: Sobzirom da dvije strane nisu postigle dogovor, vjerovatno će biti potrebno nametnuti rješenje, a jedini način da se to
U Washingtonu je ove sedmice boravio šef EU za vanjsku politiku Javier Solana, koji se sastao s američkim zvaničnicima i koji je jučer bio glavni govornik na panelu o globalnoj sigurnosti kojeg je organizirao Institut za političku analizu Brookings. Odgovarajući na pitanje Glasa Amerike, gospodin Solana je iznio i stav EU po pitanju Kosova. Stav EU koji je iznesen više puta, posljednji put upravo u prošli petak, je podržati stav predsjednika Ahtisaarija. On je veoma važan lider u EU, služio je kao predsjednik Finske, i mislim da nastoji uraditi jako dobar posao. On je postigao ono što je bilo veoma, veoma teško, a to je stvoriti dokumenat koji će biti predstavljen generalnom sekretaru UN-a, a onda i Vijeću sigurnosti. Stav EU je dakle podržati taj dokumenat iza kojeg stoji predsjednik Ahtisaari. S obzirom da dvije strane nisu uspjele postići dogovor, vjerovatno će biti potrebno nametnuti rješenje, a jedini način da se to uradi je putem rezolucije Vijeća sigurnosti, kojom bi se zamijenila trenutna rezolucija o uređenju Kosova. EU će slijediti stav kojeg je iznio Marti Ahtisari. Kada u Ujedinjenim narodima započne debata o tom pitanju, mogu vas uvjeriti da će stav EU biti ujedinjen u svim debatama u Vijeću sigurnosti. To je veoma važno za nas, jer je Kosovo dio evropske teritorije i stoga je njegova stabilnost apsolutno ključna za nas, kaže Javier Solana i podsjeća da je Rusija više puta iznijela stav da plan gospodina Ahtisarija za nju nije prihvatljiv. Moramo se uključiti u razgovore sa Rusijom kako bi pokušali pronaći rješenje kojim bi se stabilizirao Balkan, jer je i u našem i u ruskom interesu da tamo imamo stabilnu situaciju. S obzirom da znamo da nema rješenja o kojem će se dogovoriti obje strane, Vijeće sigurnosti će ga nekako morati nametnuti. Siguran sam da ćemo na kraju pronaći rješenje koje će Vijeće sigurnosti odobriti, rekao je Javier Solana.